ทองคำปิดบวก 34.1 ดอลล์
สัญญาทองคำตลาดนิวยอร์กปิดปรับตัวเพิ่มขึ้นต่อเนื่อง หลังเบอร์นันเก้เผยเศรษฐกิจสหรัฐฟื้นตัวช้าเกินคาด
27 ส.ค. 2554

สัญญาทองคำตลาดนิวยอร์กปิดปรับตัวเพิ่มขึ้นต่อเนื่อง หลังเบอร์นันเก้เผยเศรษฐกิจสหรัฐฟื้นตัวช้าเกินคาด
สัญญาทองคำตลาด COMEX (Commodity Exchange) ส่งมอบเดือนธ.ค.ปิดบวก 34.1 ดอลลาร์ หรือ 1.9% แตะที่ 1,797.3 ดอลลาร์/ออนซ์
สัญญาโลหะเงินส่งมอบเดือนก.ย.พุ่งขึ้น 20.7 เซนต์ หรือ 0.5% ปิดที่ 40.952 ดอลลาร์/ออนซ์ และสัญญาพลาตินัมส่งมอบเดือนต.ค.เพิ่มขึ้น 4.5 ดอลลาร์ หรือ 0.2% ปิดที่ 1,826.9 ดอลลาร์/ออนซ์ 
นักวิเคราะห์กล่าวว่าสัญญาทองคำปรับตัวสูงขึ้น หลังจากที่นายเบอร์นันเก้กล่าวถึงภาวะเศรษฐกิจในปัจจุบันว่า การฟื้นตัวทางเศรษฐกิจของสหรัฐยังแข็งแกร่งน้อยกว่าที่คาดการณ์ไว้ และเศรษฐกิจจำเป็นต้องได้รับการเยียวยาไปอีกระยะหนึ่ง แต่เขาได้ปฏิเสธที่จะใช้นโยบายกระตุ้นเศรษฐกิจฉบับใหม่จนกว่าจะถึงการประชุมกำหนดนโยบายของเฟดในปลายเดือนกันยายน 
เทรดเดอร์ระบุว่า นักลงทุนในตลาดทองคำรู้สึกผิดหวังเล็กน้อยที่เฟดไม่มีมาตรการกระตุ้นฉบับใหม่ออกมา ในขณะที่นักวิเคราะห์ตั้งข้อสังเกตว่า ทุกปัญหาที่ผลักดันให้ราคาทองคำปรับตัวสูงขึ้นนั้นยังคงมีอยู่ ดังนั้นราคาโลหะมีค่าในระยะยาวจะยังอยู่ในภาวะที่มีการซื้อขายกันอย่างคึกคักต่อไป